
Munkaügyi kapcsolatok az önkéntes munka területén

A kutatás célja, hogy feltárja a szervezeti önkéntesség során jelentkező konfliktusokat. Általában az önkéntes munka során jelentős kapcsolati és kulturális tőke szerezhető. Ezek a - különösen az új típusú önkéntes munkával szerezhető – tőkék felhasználhatóak a munkakeresés és fizetett munkavégzés során. Azért fontos az önkéntes munka során adódó konfliktusok feltárása és kezelése, mert hozzájárulhat az önkéntesek és fogadószervezetek hatékony együttműködéséhez.
Egy korábbi kutatás eredményei szerint az önkéntességnek csoportképző szerepe van. Az önkéntes kapcsolatban állhat a fogadószervezettel és az adott régióért felelős Önkéntes Központtal. A konfliktusok e három szereplő közötti viszonyban, valamint az önkéntes és az adott szervezet fizetett munkatársai között is kialakulhatnak. Jelen dolgozatban a munkahelyi csoportok – ezen belül a fizetett munkatársak és az önkéntesek csoportjai – között előforduló konfliktusokat vizsgáltam. A konfliktusokat egy adott szervezet vezetőivel és önkénteseivel készített félig strukturált interjúk felhasználásával tártam fel. A dolgozat a következő kérdésekre keresi a választ. Milyen formális és informális csoportok alakulhatnak ki egy olyan szervezetben ahol önkéntesek is jelen vannak? Melyek a kialakuló konfliktusok alapvető okai és milyen típusú konfliktusok alakulhatnak ki? Hogyan kezelték a jelentkező konfliktusokat és mennyire bizonyult sikeresnek a konfliktusok megoldása?
A kutatás főbb eredményei a következők. Formális és informális alcsoportok szerveződhetnek az önkéntesség során szakmai szempontok, a tevékenység jellege és szimpátia alapján. A vizsgált két csoport viszonyában elsősorban rejtett konfliktusok fordultak elő, amelyek feltárására nem jut kellő figyelem. A konfliktusok hatékony kezelése fontos, mert a rossz munkahelyi légkör mellett, a kezelés hiánya az önkéntes elvesztésével is járhat. A mediációs eszközök alkalmazása hatékonynak bizonyul, a hatalmi beavatkozásokkal szemben, azonban kialakulhatnak olyan helyzetek is, amikor külső szakember bevonására válik szükségessé.



